Pekingin kesäolympialaisissa 2008 Hansenin edustama Tanska oli seitsemäs, Lontoon kesäolympialaisissa 2012 kuudes ja vuoden 2010 EM-kilpailuissa viides. Vuoden 2011 MM-kilpailuissa Hansen saavutti Tanskan joukkueen mukana hopeaa. Lisäksi Hansen voitti kisojen maalikuninkuuden 68 maalillaan. Hänet valittiin kisojen tähdistökentälliseen vasemmaksi takarakentajaksi. Serbian EM-kilpailuissa 2012 Tanska voitti Euroopan mestaruuden, ja Hansen valittiin turnauksen parhaaksi vasemmaksi takarakentajaksi. Vuoden 2013 MM-kilpailuissa Tanska ja Hansen saavuttivat jälleen hopeaa, ja Hansen valittiin turnauksen arvokkaimmaksi pelaajaksi.